internet vaartha 141 Views
రెండవ టెస్ట్‌కు పిలుపు
న్యూఢిల్లీ : బ్యాటింగ్‌తో అభిమానులను అలరించే గంభీర్‌ మళ్లీ టీమిండియాలోకి వచ్చాడంటే పలువురికి ఆనందం.కాగా సొగసైన ఆటతీరు, నిలకడైన బ్యాటింగ్‌తో అభిమానులను అలరించడంలో గంభీర్‌ ముందుం టాడనే సంగతి తెలిసిందే.ఎదురుగా ఎంతటి భీకరమైన బౌలర్‌ ఉన్నా బంతని బౌండరీకి తరలించడమే అతనికి తెలుసు. కాగా ఇంగ్లండ్‌తో 2014తో జరిగిన టెస్టులో పేలమైన బ్యాటింగ్‌తో టీమిండియాలో చోటు కోల్పోయిన అతడు పునరాగమనం చేసేందుకు చాలా ప్రయత్నం చేశాడు. అందివచ్చిన ప్రతి అవకాశాన్ని సద్వినియోగం చేసుకున్నా సెలక్టర్లు కనికరించలేదు. న్యూజిలాండ్‌తో కాన్పూర్‌లో జరగిన 500 టెస్టులో ఓపెనర్‌ కెఎల్‌ రాహుల్‌ గాయపడటంతో కొల్‌కతాలోని ఈడెన్‌ గార్డెన్‌లో జరిగే రెండవ టెస్టులో ఆడేందుకు గంభీర్‌కు పిలుపు వచ్చినట్లు సమాచారం. కాగా తొలి మ్యాచ్‌ రెండవ ఇన్నింగ్స్‌లో రాహుల్‌ 38 వెనుదిరిగిన తరువాత మైదానంలోకి రాలేదు.
జట్టులో 12వ ఆటగాడిగా ఉన్న శిఖర్‌ ధావన్‌ అతడి బదులుగా ఫీల్డింగ్‌ చేశాడు.దీంతో ఫామ్‌లో ఉన్న గంభీర్‌ను పిలవాల్సిందిగా కోచ్‌ అనిల్‌కుంబ్లే కోరినట్లుసమాచారం.అదే నిజమైతే 30న ప్రారంభమయ్యే టెస్టు కోసం గంభీర్‌ బెంగళూరులో హాజరుకానున్నట్లు తెలుస్తుంది.మరో వైపు శిఖర్‌ ధావన్‌ సైతం  సాధన చేస్తున్నాడు.కాగా ఈ ఏడాది జరిగిన ఇండియన్‌ ప్రీమియర్‌ లీగ్‌, దులీప్‌ ట్రోఫీలో గంభీర్‌ మెరుగైన ప్రతిభ కనబరిచాడు. స్టాన్స్‌ మార్చుకున్న తరువాత క్రీజులో పాతుకుపోతున్నాడు. దులీప్‌ ట్రోఫీలో ఇండియా బ్లూకు నేతృత్వం వహించిన గంభీర్‌ ఇండియా గ్రీన్‌పై 90 పరుగులు,,59 పరుగులు,ఇండియా రెడ్‌పై తొలి ఇన్నింగ్స్‌లో 77 పరుగులు,ఫైనల్లో రెడ్‌పై 94పరుగులు,36 పరుగులు చేశాడు. ఐపిఎల్‌లో నిలకడైన బ్యాటింగ్‌తో 15 మ్యాచ్‌ల్లో 501 పరుగులు సాధించాడు. కెరీర్‌లో ఇప్పటివరకు 56 టెస్టుల్లో 42.58 సగటుతో 4,046 పరుగులు చేయడం విశేషం.